Fakultatív hittan alsó, felső tagozat (magyarázatok mélységétől függően)

**Az óra címe**: Az ünnepi lakoma

**Rövid tartalma**: Lukács evangéliuma alapján elmesélni Jézus példabeszédét, majd közösen értelmezni, hogy miért is mondta el ezt Jézus, mit üzen ezáltal nekünk?

**Nevelési és oktatási cél**: Értsék meg a gyerekek, hogy Jézus személyesen hívja őket a szentmisére és az eukarisztikus vacsorára.

**Heti gyakorlat**: Minden nap, amikor elmész a templom mellett, vagy hallod a harangszót, gondolj arra, hogy vasárnap örömteli találkozásban lesz részed Jézussal a szentmisén.

**Imádság elhelyezése**: A történet élményszerű elmesélése után.

**Ajánlott imaformák**: Szabad ima 1-1 mondattal.

**Ajánlott imádságok**: Jézusom, köszönöm, hogy szeretettel vársz a szentmisére, és nekem akarod ajándékozni magadat! Jézusom, bocsáss meg, amiért nem látogattalak meg a szentmisén! Stb.

**Módszertani javaslatok**: 5 pont módszer, Fogassy Judit tervei alapján.

**Egy választott javaslat**:

**Ehhez szükséges eszközök**: Kivetítő, vagy kézben fogható színes képek, mágneses, vagy filcfigurák.

**Szemléltető anyagok**: Képek ünnepi alkalmakról ( karácsony, húsvét, születésnap stb.) Mágneses, vagy filc figurák, vagy táblarajz, Meghívó előre kinyomtatva.

**Munkaformák**: Páros munka, egyéni munka, frontális munka, megbeszélés, elbeszélés.

**Az óra rövid leírása**:

**Érdeklődés felkeltése:** Képek mutatása ünnepi alkalmakról. Milyen előkészületek szükségesek egy ünnepi alkalom lebonyolításához? Ki végzi ezeket? A gyerekek sorolják.

**Illusztrált magyarázat**: A történet szemléletes elmesélése: figurák, vagy képek felrakására a táblára.(14,16-24) Az érzelmeket iktassuk bele a történetbe!

**Kapcsolat az élettel:** Mit érezhetett a házigazda, hogy nem mentek el a vendégek az ünnepi lakomára? Mit érezhetett a szolgáló, amikor sorra járta a meghívottakat és mindenhol csak kifogásokat hallott? Jézus mit érezhet, amikor üres a helyed a templomban? A templomban kik végzik az ünnepi lakoma előkészítését? (virágok, zene, tiszta oltár és terítők, gyertyák, ostya, tiszta templom) Nektek milyen kifogásaitok vannak? Megbeszélés.

**Imádság**: Terítőn szentostya és boros kehely képe. Szabad ima: Istenem köszönöm… Bocsáss meg, hogy….

Feladat: Készítsünk egy meghívót, amellyel meghívunk valakit, aki nem jár templomba! Meghívó sablon kiosztása. Színezés, név beírása.

**Befejező összefoglalás**: Megismételjük a gyerekekkel a történetet, párokban mesélik, illetve rakják fel a képeket a táblára. A végén megerősítjük őket, hogy téged is vár Jézus az ünnepi lakomájára, és örömmel várja, hogy találkozz majd vele az Eukarisztiában! Ezt a gondolatot vigyék magukkal és meséljék el a szüleiknek.

Ide tartozó altémák:

* meghívás
* meghívás mindenkinek szól
* viszonyom a meghíváshoz
* menyegzős ruha
* utolsó vacsora, előképek
* mennyei lakoma
* Agnus Dei
* hálaadás